Ibex (band)

Ibex var et rockeband fra Liverpool i 1969. Bandet skiftet navn til Wreckage i oktober 1969, men ble oppløst bare en måned senere. 

Bandet er mest kjent for å ha hatt Freddie Mercury – den gang Freddie Bulsara – som medlem. De andre medlemmene i bandet var Mike Bersin, Mick «Miffer» Smith og John «Tupp» Taylor (senere Jim Capaldis manager).  

Ibex spilte 7 konserter i løpet av sin korte levetid, fra mai til september 1969.   

 Historie 

I mai 1969 forlot Ibex Liverpool til fordel for London, i et håp om å gjøre karriere som band. I august ble de kjent med Freddie Bulsara (Mercury). Han hadde ambisjoner om å bli rockestjerne, og ble etter alt å dømme med i Ibex for å vise seg frem for Smile, bandet han egentlig ville synge med. Begge bandene pleide å møtes på en pub og leke seg med flerstemte sangharmoniseringer. Da han ble med i Ibex var det med full innsats; allerede etter 10 dager kunne han hele repertoaret deres.   – Freddie var den mest musikalske av oss alle. Han var opplært på piano og kunne skrive musikk på de svarte tangentene. Han sa: ‘Vi kommer aldri til å komme noen vei hvis vi bare spiller denne tre-akkords blues-røra, vi må skrive noen låter.’ (Mike Bersin)  Mercury brakte dynamikk og en energi i sceneopptredenen som tidligere hadde vært fullstendig fraværende hos bandet. Medlemmene av Ibex har siden uttalt at Freddie Mercury var en stjerne allerede fra dag én, den samme ekstroverte scenepersonligheten som verden ble kjent med via Queen.– Freddie var sjenert utenfor scenen, men han visste hvordan han skulle lede et show. Det var hans måte å uttrykke denne siden av personligheten på. Alt han senere gjorde på scenen med Queen, gjorde han allerede på sin første konsert med Ibex. (Ken Testi, roadie) 
 Uoffisiell liveinnspilling 
Det finnes ingen kjente studioinnspillinger, men roadien Geoff Higgins spilte inn et liveopptak fra en konsert på Sink Club i Liverpool, 9. september 1969. Opptaket ble gjort med en Grundig TK14 båndopptaker og senere solgt til Queen-samleren John S. Stuart. Queen Productions lånte båndet for å inkludere låten «Rain» på Freddie Mercury-samleboksen Solo Collection. Opptaket ble senere lekket til bootleg-markedet.

 En forsmak på Queen 
På konserten på Sink Club ble Roger Taylor og Brian May – som kom innom etter en konsert med deres eget band Smile – med på ekstranummeret. Dette var deres første opptreden sammen med Freddie Mercury, men båndet på opptakeren var brukt opp så denne historiske hendelsen er ikke bevart for ettertiden.

 Navneskifte, ny trommis, oppløsning 
I oktober skiftet Mercury navnet på bandet fra Ibex til Wreckage etter å ha ringt opp bandmedlemmene en etter en og forklart dem at "alle andre syntes det var i orden, det er bare din godkjenning vi behøver". På samme tid slutter trommis Smith og blir erstattet av Richard Thompson – en venn av bandet som allerede kunne de fleste låtene.

Den første spillejobben som Wreckage hadde de 31. oktober. Etter ytterligere noen få jobber reiste Mike Bersin tilbake til Liverpool for å studere, og bandet – som med unntak av Mercury aldri hadde vært særlig ambisiøse – gikk i oppløsning.

Etter Ibex/Wreckage gikk Mercury først til bandet Sour Milk Sea. Da Smile mistet vokalisten sin i 1970 gikk Mercury med Taylor og May og dannet Queen.

 Gjenforening 
Ibex kom sammen igjen i 2005 for å spille på The Official International Queen Fan Club Convention. Harry Hamilton fra tributebandet Flash Harry tok Mercurys plass som sanger. Ibex spilte også support for Flash Harry i Royal Albert Hall i 2006.

 Medlemmer 

 Ibex 
 Freddie Bulsara – vokal
 Mike Bersin – gitar
 Mick «Miffer» Smith – trommer
 John «Tupp» Taylor – bass

 Wreckage 
 Freddie Bulsara – vokal
 Mike Bersin – gitar
 Richard Thompson – trommer
 John «Tupp» Taylor – bass

 Referanser 

Eksterne lenker  


Kategori:Britiske rockegrupper